প্রান্ত ডেস্ক : আজ ১১ ফেব্রুয়ারি। সাংবাদিক দম্পতি সাগর সারোয়ার ও মেহেরুন রুনির মৃত্যুর ছয় বছর পূর্ণ হচ্ছে। এই ছয় বছরেও শেষ হয়নি সাংবাদিক দম্পতি সাগর সারোয়ার ও মেহেরুন রুনি হত্যা মামলার তদন্ত। গ্রেফতার হয়নি পরিকল্পনাকারীসহ মূল হোতারা। কয়েকবার তদন্ত সংস্থা পরিবর্তন এবং বার বার সময় পিছিয়েও দাখিল করা যায়নি চাঞ্চল্যকর এই মামলার চার্জশিট। মামলায় কয়েকজন গ্রেফতার হলেও মূল হোতারা রয়েছে ধরা ছোঁয়ার বাইরে। মামলার ভবিষ্যৎ ও বিচার নিয়ে তাদের স্বজন ও গণমাধ্যম কর্মীদের মধ্যে বিরাজ করছে ক্ষোভ ও হতাশা। কারা, কি উদ্দেশ্যে তাদের হত্যা করেছে তা আজও অজানা তাদের। গণমাধ্যমকর্মীরা মনে করেন, সাহসী এই সাংবাদিক দম্পতি হত্যার বিচার না হলে আগামীতে সাংবাদিকদের নিরাপত্তা ঝুঁকি আরও বাড়বে।